**Εκπαιδευτικό Πρόγραμμα 2024-2025**

**«Δημιουργώντας το δικό μας Βιβλικό Πάρκο – Εκκολάπτοντας νέους Μυρεψούς»**

**«Καὶ εἶπεν ὁ Θεός· Βλαστησάτω ἡ γῆ βοτάνην χόρτου, σπείρουσαν σπέρμα καθ’ εἶδος καὶ καθ’ ὁμοιότητα, καὶ ξύλον κάρπιμον ποιoῦν καρπὸν, οὗ τὸ σπέρμα ἐν αὐτῷ καθ’ εἶδος ἐπὶ τῆς γῆς· καὶ ἐγένετο οὕτως.»**

«Και είπε ο Θεός: Ας βλαστήσει η γη χλόη, βότανο που σπέρνει σπόρο σύμφωνα με το είδος του, και δέντρο που κάνει καρπό, του οποίου ο σπόρος είναι μέσα του, σύμφωνα με το είδος του· και έγινε έτσι.»

### **Στη Γένεσις 1:11-12 διδασκόμαστε ότι α**πό την αρχή της δημιουργίας, τα φυτά έχουν κεντρικό ρόλο ως τροφή, ζωή και μέρος της θείας τάξης και σοφίας.

Σε αυτό το πλαίσιο, ο ερευνητικός φορέας Πατριαρχικό ίδρυμα Πατερικών Μελετών και τα σχολεία 1ο Δημοτικό Σχολείο Ηράκλειας και 1ο Δημοτικό Σχολείο Σερρών συνεργάστηκαν στον τομέα του σχεδιασμού, της ανάπτυξης και της αξιολόγησης εκπαιδευτικού προγράμματος «Δημιουργώντας το δικό μας Βιβλικό Πάρκο – Εκκολάπτοντας νέους Μυρεψούς». Πρόκειται για μια καινοτόμο δράση ευαισθητοποίησης της οικολογικής συνείδησης των μαθητών, ιδιαίτερα στην εποχή μας, που ο πλανήτης ταλανίζεται από ακραία καιρικά φαινόμενα. Οι μαθητές διδάχθηκαν την πανανθρώπινη σημασία της φύσης με οδηγό τα ιερά κείμενα και τον αγώνα του Οικουμενικού Πατριαρχείου, προκειμένου να αφυπνίσει οικολογικά του ανθρώπους.

Πέρα από αυτό ,μέσα από τη συνεργασία αυτή θεμελιώθηκαν αρχές αμοιβαίου σεβασμού, επικοινωνίας, υπευθυνότητας και διαφάνειας με απώτερο σκοπό τη διαρκή βελτίωση της ποιότητας της ελληνικής εκπαίδευσης. Οι αξίες που προάγονται μέσα από τη συνεργασία με το Π.Ι.Π.Μ. δεν περιορίζονται μόνο στο θρησκευτικό ή πνευματικό επίπεδο, αλλά αγγίζουν και ηθικά, κοινωνικά και πολιτισμικά πεδία. Συγκεκριμένα: **Πίστη και πνευματικότητα, Σεβασμός στη διαφορετικότητα, Αγάπη και αλληλεγγύη, Ιστορική και πολιτισμική γνώση, Κριτική σκέψη και αναστοχασμός και Οικολογική συνείδηση.**

Συγκεκριμένα, οι εκπαιδευτικοί του 1ου Δημοτικού Σχολείου Ηράκλειας: Ταουσάνης Νικόλαος ΠΕ70, Διευθυντής, Αθανασιάδου Μαργαρίτα ΠΕ70, Γεωργίου Βασίλειου ΠΕ70, Καρακώστας Αθανάσιος ΠΕ70, Μιχαήλ Παναγιώτα ΠΕ06 και οι εκπαιδευτικοί του 1ου Δημοτικού Σχολείου Σερρών: Στεφάνου Πασχάλης ΠΕ70, Διευθυντής, Δελή Χαρά ΠΕ70, Τσολάκη Ελευθερία ΠΕ70, είναι υπεύθυνοι για την πιστή εφαρμογή της δράσης, η οποία εποπτεύεται από κοινού με την υπεύθυνη συντονισμού, υλοποίησης και αξιολόγησης εκπαιδευτικών προγραμμάτων και δράσεων του Π.Ι.Π.Μ. εκπαιδευτικό κα Κλιάρη Ιωάννα.

Για την επίτευξη αυτού του προγράμματος πραγματοποιήθηκαν διάφορες δράσεις για κάθε μήνα χωριστά τις οποίες αναρτήσαμε στην ιστοσελίδα του Σχολείου μας. <https://1dim-irakl.gr/>

Διάρκεια: Οκτώβριος 2024 – Μάιος 2025

Χρονοδιάγραμμα:

Οκτώβριος 2024: Επίσκεψη στην Ιερά Μονή Βλατάδων

Το σχολείο μας -1ο Δημοτικό Σχολείο Ηράκλειας Σερρών – πραγματοποίησε εκπαιδευτική εκδρομή στη Θεσσαλονίκη, προκειμένου οι μαθητές των τμημάτων Στ’1 και Στ’2 και Ε’ τάξης να επισκεφτούν το Πατριαρχικό ίδρυμα Πατερικών Μελετών (Κάστρα Θεσσαλονίκης, Ιερά Μονή Βλατάδων) και να γνωρίσουν από κοντά τους χώρους του Ιδρύματος, να ξεναγηθούν στη Βιβλιοθήκη και να αντικρύσουν τα ανεκτίμητα κειμήλια που φυλάσσονται εκεί.

Νοέμβριος 2024: Επίσκεψη Μυρεψού

Προσκεκλημένος στο σχολείο μας ο Μυρεψός – Φαρμακοποιός, κύριος Μωυσίδης Ιωάννης, μας ενημέρωσε για την Παρασκευή του Άγιου Μύρου, κάθε πότε παρασκευάζεται, τα υλικά που χρησιμοποιούνται, τη διαδικασία και τον χρόνο που απαιτείται για την παρασκευή του.

Νοέμβριος 2024: Εκδρομή του σχολείου μας στην Κωνσταντινούπολη

Το σχολείο μας πραγματοποίησε Εκπαιδευτική Εκδρομή στη Βασιλίδα των Πόλεων, την έδρα του Οικουμενικού Πατριαρχείου, την Κωνσταντινούπολη και την Ιερά Σχολή της Χάλκης, προκειμένου οι μαθητές να γνωρίσουν από κοντά τους χώρους του Οικουμενικού Πατριαρχείου, να ξεναγηθούν στην ανεκτίμητης αξίας βιβλιοθήκη του, να αντικρίσουν τα ανεκτίμητα κειμήλια που φυλάσσονται στο Πατριαρχείο και να αξιωθούν της ευλογίας του Οικουμενικού Πατριάρχη και της συμμετοχής στους εορτασμούς της Θρονικής Εορτής του Αγίου Ανδρέα. Επιπλέον, τα παιδιά να επισκεφτούν τη Θεολογική Σχολή της Χάλκης, μετέχοντας σε υψηλού επιπέδου διάδραση και τιμητικής φιλοξενίας και τέλος, να γνωρίσουν από κοντά μνημειακά ορόσημα της Πόλης.

Δεκέμβριος 2024: Θεραπευτική δύναμη των βοτάνων – Ιδιότητες και χρήση

Η Ευαγγελία Χατζηνούσκα ή αλλιώς «Βοτανού», προσκεκλημένη του σχολείου μας, μας μίλησε και ενημέρωσε τους μαθητές για τις έρευνες που έκανε, για τις πληροφορίες που συγκέντρωσε, την αξιοποίηση και μεταποίηση των βοτάνων που συνέλεξε.

Ιανουάριος 2025: Επίσκεψη στο σπίτι του Τσαγιού στην Κρηνίδα Σερρών

Η επίσκεψη έγινε στο πλαίσιο της συνεργασίας μας με το Π.Ι.Π.Μ., αναφορικά με το Βιβλικό Πάρκο που επιθυμούμε να δημιουργήσουμε στο σχολείο μας. Ο υπεύθυνος κ. Ιωάννης Ζαλίδας μίλησε στους μαθητές μας για τα 7500 χιλιάδες είδη φυτών που υπάρχουν στην Ελλάδα. Οι μαθητές μας είχαν την ευκαιρία να δουν από κοντά κάποιες από τις 25 ποικιλίες φασκόμηλο και τις 15 ξεχωριστές ποικιλίες από τσάι του βουνού.

Το πιο σημαντικό… ενημερωθήκαμε για τον σωστό τρόπο παρασκευής τσαγιού. Στο τέλος, δοκιμάσαμε είδη τσαγιού που μας πρόσφεραν.

Φεβρουάριος 2025: Εξερεύνηση στη γη της αφθονίας

Επίσκεψη στο Ιερό Ησυχαστήριο Τιμίου Προδρόμου Ακριτοχωρίου για να δούμε από κοντά τα δέντρα και τον λαχανόκηπο που καλλιεργούν οι μοναχές της μονής, να μιλήσουμε μαζί τους για να μάθουμε για την προέλευση, την ιστορία των σπόρων και τη σχέση τους με τα δέντρα και τα βότανα που περιγράφονται στη Βίβλο.

Μάρτιος 2025: Κατασκευή φυτολογίου - Εικαστικές δράσεις (Arts and Crafts)

Τα παιδιά κατασκευάζουν το δικό τους φυτολόγιο από φύλλα δέντρων και βοτάνων που περιγράφονται στη Βίβλο, τα οποία συνέλεξαν κατά την έρευνά τους από επισκέψεις στην ύπαιθρο της περιοχής μας. Επίσης, οι μαθητές δημιουργούν τα δικά τους έργα τέχνης και διακόσμησης με υλικά από δέντρα και βότανα που περιγράφονται στη Βίβλο.

Απρίλιος 2025: Δημιουργία του δικού μας Βιβλικού Πάρκου στο σχολείο μας

Οι μαθητές, με τη βοήθεια των εκπαιδευτικών τους, δημιουργούν το δικό τους Πάρκο στον αύλειο χώρο του σχολείου, με φυτά που συναντώνται στη Βίβλο. Μέσα από τη συγκεκριμένη δράση, όπου όλα αυτά που έμαθαν το προηγούμενο διάστημα έγιναν βίωμα, οι μαθητές καλλιεργούν το ομαδικό πνεύμα και την ευγενή άμυλα και συνεργάζονται για την επίτευξη ενός κοινού σκοπού, ενισχύοντας την αυτοπεποίθησή τους και δημιουργώντας κλίμα ενθουσιασμού και δημιουργικότητας.

Μάιος 2025: Masterchef (Μαγειρική)

Τα παιδιά συγκεντρώνουν συνταγές και υλικά για να παρασκευάσουν εδέσματα, πίτες, λικέρ και ροφήματα από τα φύλλα των βοτάνων που συνέλεξαν.

Μάιος 2025: Διάχυση του προγράμματος

Οι μαθητές συνεχίζουν τη δράση, παρουσιάζουν και γράφουν, μεταλαμπαδεύοντας έτσι τις γνώσεις τους και την εμπειρία τους στους συμμαθητές του σχολείου μας και την τοπική κοινωνία.

Η εκπαιδευτική ομάδα

Ταουσάνης Νικόλαος ΠΕ70 Διευθυντής

Αθανασιάδου Μαργαρίτα ΠΕ70 Δασκάλα

Γεωργίου Βασίλειος ΠΕ70 Δάσκαλος

Καρακώστας Αθανάσιος ΠΕ70 Δάσκαλος

Μιχαήλ Παναγιώτα ΠΕ06 Καθηγήτρια Αγγλικών